De Ruyter sal voor Skoor verskynAnré de Ruyter, voormalige hoof van Eskom. (Argieffoto: Eskom) André de Ruyter, voormalige hoof van Eskom, het ingestem om voor die parlement se staande komitee oor openbare rekeninge (Skoor) te verskyn om parlementslede se vrae oor grootskaalse korrupsie by die kragvoorsiener te beantwoord. De Ruyter het in ŉ TV-onderhoud verskeie opspraakwekkende bewerings oor misdadigheid by Eskom gemaak en selfs hoëprofielpolitici betrek. Hy is kort daarna gevra om Eskom dadelik te verlaat. Op versoek van die ANC-LP Brian Hadebe, het Skoor op 17 Maart ŉ uitnodiging aan De Ruyter gerig om voor die komitee te verskyn om verder op die bewerings oor korrupsie, diefstal, wanbestuur, sabotasie, die gebrek aan gevolgbestuur, misdaadkartelle en finansiële ongerymdhede uit te brei. “Die komitee het deur sy regsverteenwoordigers ŉ antwoord van mnr. De Ruyter gekry waarin hy instem tot die komitee se versoek. In sy antwoord dui mnr. De Ruyter aan dat hy ŉ geskrewe voorlegging aan die komitee sal doen oor die kwessies wat hy geopper het en dat hy instem om op die komitee se gekose datum te verskyn,” sê Mkhuleko Hlengwa, voorsitter van Skoor. Die komitee sê dit is belangrik om met De Ruyter te praat oor die kwessies en dat dit deel vorm van die parlement se plig om Eskom verantwoordbaar te hou vir sake wat verband hou met die finansiële wanbestuur van die instelling, en die verkryging van goedere en dienste. ŉ Datum vir die vergadering is nog nie vasgestel nie.